## El CECOPI informa que continuen desplegats tots els dispositius destinats a la neteja i extracció de llots en garatges i soterranis

*** La Direcció Tècnica de l’Emergència i l’UME acorden la retirada de dos helicòpters de gran capacitat després de finalitzar les seues missions
* S’ha coordinat la col·laboració de voluntaris de Protecció Civil per a este cap de setmana en els municipis que l’han sol·licitada**

La secretària autonòmica de Seguretat i Emergències, Irene Rodríguez, ha informat de les qüestions principals que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

En la reunió del CECOPI s’ha tractat, com a assumpte principal, el treball dels dispositius desplegats i orientats a les tasques d’extracció de llots i neteja de garatges i soterranis. Sobre este tema, Irene Rodríguez ha subratllat que “continuen desplegats tots els dispositius orientats a estos treballs”.

Així mateix, com ha indicat la secretària autonòmica, “s’ha fet una especial menció al fet que estan avançant a bon ritme els treballs de neteja d’aparcaments subterranis que estan duent a terme els bombers forestals de la Generalitat, els bombers dels consorcis provincials i l’UME; tasques que comprenen els aparcaments situats a menys un”.

En este sentit, Irene Rodríguez ha comentat que “esperem que durant la setmana que ve, si continua este bon ritme, puguem començar a alliberar recursos d’estos dispositius” per a destinar-los a les empreses contractades per la Diputació de València per a estes tasques.

En concret, la secretària autonòmica ha explicat que s’ha mantingut una reunió amb la Diputació de València i les citades empreses amb l’objectiu que “comencen a assumir alguns recursos que puga alliberar este dispositiu per a poder reforçar les seues pròpies tasques; treballs en garatges més complicats i que els poden abordar estes empreses més especialitzades”.

Rodríguez ha insistit que la resta dels dispositius “continuen amb normalitat”. “Les policies locals d’altres municipis de la Comunitat Valenciana i d’Espanya estan col·laborant amb les plantilles dels municipis afectats. Tenim ara mateix, durant el dia de hui, 151 policies locals col·laborant en estes tasques”, ha confirmat.

**Helicòpters**

En la reunió del CECOPI també s’ha acordat, per part de la Direcció Tècnica de l’Emergència i de la UME, “la retirada de dos helicòpters de gran capacitat que ja han finalitzat les seues missions”. “Romandran operatius en les seues respectives bases, però les missions que tenien assignades ja han finalitzat. Se’ls ha transmés l’agraïment per la seua col·laboració i ajuda prestada durant este temps”, ha agregat.

D’altra banda, “s’ha coordinat la col·laboració per a este cap de setmana de voluntaris de Protecció Civil en els municipis que han sol·licitat esta col·laboració”.

Finalment, Irene Rodríguez ha destacat que, en el marc del seguiment meteorològic que es fa, “estem en alerta groga activa per vents en el nord de la província de Castelló i, en eixe sentit, vullc recomanar prudència i que es prenguen mesures de precaució perquè poden haver-hi ratxes de fins a 80 quilòmetres per hora”.

Fecha: 14/12/2024